b'\n_START_ARTICLE_\nErna Solbergs regjering\n_START_SECTION_\nStortingsvalget 2013\n_START_PARAGRAPH_\nRegjeringen tiltr\xc3\xa5dte som f\xc3\xb8lge av den borgerlige valgseieren ved stortingsvalget 2013. H\xc3\xb8yre, Fremskrittspartiet, Kristelig Folkeparti og Venstre fikk 96 mandater mot de r\xc3\xb8dgr\xc3\xb8nne partienes 72 (Arbeiderpartiet, Senterpartiet, Sosialistisk Venstreparti). Sammen med Milj\xc3\xb8partiet De Gr\xc3\xb8nne, som ble representert p\xc3\xa5 Stortinget for f\xc3\xb8rste gang, fikk den r\xc3\xb8dgr\xc3\xb8nne blokken 73 mandater._NEWLINE_Et s\xc3\xa5 stort flertall har ingen av blokkene hatt etter andre verdenskrig. Arbeiderpartiet gjorde sitt nest d\xc3\xa5rligste stortingsvalg siden stortingsvalget 1924. Senterpartiet og Sosialistisk Venstreparti gjorde begge sine d\xc3\xa5rligste stortingsvalg noensinne. H\xc3\xb8yre ble valgets vinner med en framgang p\xc3\xa5 18 mandater. H\xc3\xb8yre fikk 48 mandater, mens Fremskrittspartiet fikk 29 mandater p\xc3\xa5 Stortinget. Dette ga totalt 77 mandater. For \xc3\xa5 f\xc3\xa5 det n\xc3\xb8dvendige flertall p\xc3\xa5 85 mandater, kunne de velge mellom st\xc3\xb8tte fra Kristelig Folkepartis 10 mandater eller Venstres 9 mandater._NEWLINE_De fire partiene bestemte seg likevel for \xc3\xa5 samarbeide.\n_START_SECTION_\nSamarbeidsavtale\n_START_PARAGRAPH_\nDe fire partiene innledet sonderinger om et regjeringssamarbeid den 16. september. Den 30. september undertegnet de en samarbeidsavtale, som innebar en mindretallsregjering best\xc3\xa5ende av H\xc3\xb8yre og Fremskrittspartiet, med st\xc3\xb8tte fra Venstre og Kristelig Folkeparti. _NEWLINE_Samarbeidsavtalen ga Venstre gjennomslag for stans i en konsekvensutredning for oljeboring i Lofoten, Vester\xc3\xa5len og Senja i perioden 2013\xe2\x80\x932017, og \xc3\xb8kt avkastning fra milj\xc3\xb8teknologifondet. KrF fikk gjennomslag for at kristendom igjen skulle bli mer fremtredende i grunnskolefaget \xc2\xabreligion, livssyn og etikk\xc2\xbb (RLE), som skiftet navn til \xc2\xabkristendom, religion, livssyn og etikk\xc2\xbb (KRLE), og at alkoholpolitikken i hovedsak skal st\xc3\xa5 fast. Venstre og KrF fikk ogs\xc3\xa5 gjennom et amnesti for asylbarn, mens Frp fikk gjennomslag for innstramning i innvandringspolitikken. Videre fikk Frp gjennomslag for lovfestede rettigheter til held\xc3\xb8gns pleie og omsorg i eldreomsorgen, betydelig satsing p\xc3\xa5 veibygging utover rammene i Nasjonal transportplan og fjerning av arveavgiften._NEWLINE_Handlingsregelen ble beholdt, fedrekvoten ble satt til 10 uker, og det ble gjennomf\xc3\xb8res en kommunereform og regionreform, hvor n\xc3\xb8dvendige vedtak blir fattet i perioden. Fradragsordningen for gaver til frivillige organisasjoner ble styrket, mens byr\xc3\xa5kratiet overfor frivillige organisasjoner ble redusert. Engangsst\xc3\xb8naden ble \xc3\xb8kt og det ble innf\xc3\xb8rt et skattefradrag for EN\xc3\x98K-investeringer i hjemmet. Minstefradraget p\xc3\xa5 l\xc3\xb8nnsinntekt ble hevet. Privat eierskap og sparing ble styrket gjennom redusert formuesskatt og arveavgift, og bedre fradragsordninger for boligsparing, pensjonssparing og medeierskap. Det ble gjennomf\xc3\xb8rt et l\xc3\xa6rerl\xc3\xb8ft i skolen, grunnbemanningen i politiet ble \xc3\xb8kt og kampen mot svart arbeid ble forsterket. Behandlingstilbudet ble styrket for rusavhengige og i psykiatrien.\n_START_SECTION_\nRegjeringsplattformen til H\xc3\xb8yre og Fremskrittspartiet\n_START_PARAGRAPH_\nH\xc3\xb8yre og Fremskrittspartiet innledet regjeringsforhandlingene 1. oktober p\xc3\xa5 Sundvolden Hotel i Buskerud. Erna Solberg og Siv Jensen presenterte en regjeringsplattform samme sted den 7. oktober 2013._NEWLINE_Regjeringsplattformen til H\xc3\xb8yre og Frp bygde p\xc3\xa5 et liberalistisk og konservativt verdigrunnlag med vekt p\xc3\xa5 \xc2\xabfrihet og tillit til enkeltmennesket, familien, gr\xc3\xbcnderen, lokalsamfunnet og frivilligheten\xc2\xbb, p\xc3\xa5 \xc2\xabrettsstatens og demokratiets prinsipper, og den kristne og humanistiske kulturarv\xc2\xbb og p\xc3\xa5 behovet for \xc3\xa5 \xc2\xabskape st\xc3\xb8rre rom for private, lokale og frivillige initiativ\xc2\xbb. Videre at \xc2\xaballe mennesker har universelle rettigheter uavhengig av hvor i verden de bor, slik som ytringsfrihet, trosfrihet og beskyttelse av privat eiendomsrett. Regjeringen vil arbeide for \xc3\xa5 spre kunnskap om menneskerettigheter og bekjempe vold og undertrykking, for eksempel kj\xc3\xb8nnslemlestelse, tvangsekteskap, menneskehandel og seksuelt misbruk av barn.\xc2\xbb Deretter ble det utredet satsingsomr\xc3\xa5der som konkurransekraft for n\xc3\xa6ringslivet, \xc2\xaben enklere hverdag for folk flest\xc2\xbb med redusert byr\xc3\xa5krati, mindre politisk styring og st\xc3\xb8rre vekt p\xc3\xa5 frivillighet, satsing p\xc3\xa5 skole, veibygging, politi, et velferdsl\xc3\xb8ft for eldre og syke, et sterkere sosialt sikkerhetsnett og et levende lokaldemokrati.\n_START_SECTION_\nTiltredelsen\n_START_PARAGRAPH_\nJens Stoltenbergs andre regjering s\xc3\xb8kte avskjed 14. oktober 2013 og fungerte som forretningsministerium frem til Solbergs regjering tok over. Erna Solbergs regjering tiltr\xc3\xa5dte den 16. oktober 2013 klokka 12, som en mindretallsregjering med 11 statsr\xc3\xa5der fra H\xc3\xb8yre og 7 fra Fremskrittspartiet._NEWLINE_Erna Solberg ble landets andre kvinnelige statsminister, etter Gro Harlem Brundtland (Ap) som innehadde embedet tre ganger fra 1981 til 1996. Hun ble ogs\xc3\xa5 den f\xc3\xb8rste statsministeren fra Bergen, siden Johan L. Mowinckels (V) avgang i 1935._NEWLINE_Fremskrittspartiet kom i regjering for f\xc3\xb8rste gang i partiets 40 \xc3\xa5r lange historie._NEWLINE_17 statsr\xc3\xa5der var medlem i Den norske kirke, mens samferdselsministeren ikke tilh\xc3\xb8rte noe trossamfunn. Den ble s\xc3\xa5ledes den mest kompakt folkekirkelige regjering siden 1960-tallet.\n_START_SECTION_\nStortingsvalget 2017\n_START_PARAGRAPH_\nStortingsvalget 2017 ble avholdt 11. september 2017. Det ga de fire partiene et fornyet parlamentarisk flertall p\xc3\xa5 88 mandater, mot den r\xc3\xb8dgr\xc3\xb8nne blokkens 81 mandater (Arbeiderpartiet, Senterpartiet, Sosialistisk Venstreparti, Milj\xc3\xb8partiet De Gr\xc3\xb8nne og R\xc3\xb8dt)._NEWLINE_H\xc3\xb8yre gikk tilbake med 3 mandater og fikk 45 mandater, mens Fremskrittspartet fikk 27 mandater (tilbake to). Venstre og Kristelig Folkeparti fikk begge 8 mandater, og gikk tilbake med henholdsvis 2 mandater og 1 mandat. Regjeringen kunne n\xc3\xa5 ikke velge mellom Kristelig Folkeparti eller Venstre som st\xc3\xb8tteparti \xe2\x80\x93 noe de teoretisk kunne gj\xc3\xb8re etter stortingsvalget i 2013, men var avhengig av alle fire partier.\n_START_SECTION_\nUtvidelse med Venstre og \xc2\xabJel\xc3\xb8yaerkl\xc3\xa6ringen\xc2\xbb\n_START_PARAGRAPH_\nDen 9. desember 2017 besluttet Venstres landsstyre \xc3\xa5 g\xc3\xa5 i forhandlinger med regjeringen, med sikte p\xc3\xa5 regjeringsmakt. Venstre startet forhandlinger om regjeringssamarbeid den 2. januar 2018 p\xc3\xa5 Jel\xc3\xb8ya i Moss kommune i \xc3\x98stfold. Den 14. januar 2018 ble de tre partiene enige om en ny regjeringsplattform, som ogs\xc3\xa5 gikk under navnet \xc2\xabJel\xc3\xb8yaerkl\xc3\xa6ringen\xc2\xbb. Den 17. januar 2018 ble regjeringen utvidet med Venstre._NEWLINE_I Innledningen til regjeringsplattformen, heter det: \xc2\xabM\xc3\xa5let for en regjering utg\xc3\xa5tt av H\xc3\xb8yre, Fremskrittspartiet og Venstre er at folk skal f\xc3\xa5 leve frie og selvstendige liv. Regjeringen har en sterk tro p\xc3\xa5 at mennesker som blir gitt tillit ogs\xc3\xa5 tar ansvar. Regjeringen vil slippe fri og st\xc3\xb8tte opp om skaperkraften i det enkelte menneske og i fellesskapene som dannes p\xc3\xa5 arbeidsplassen, i familier og i frivillige organisasjoner. Et godt samfunn bygges nedenfra. Regjeringen vil spre makt og gi enkeltmennesker, familier og lokalsamfunn mulighet til \xc3\xa5 styre sin egen hverdag, og til \xc3\xa5 forme sin egen fremtid. Muligheter for alle og friheten til \xc3\xa5 leve egne liv sikres bare gjennom et rettferdig og b\xc3\xa6rekraftig velferdssamfunn hvor evner og innsats teller mer enn bakgrunn og opprinnelse. Et fritt samfunn oppst\xc3\xa5r ikke av seg selv. Vi er avhengige av fungerende fellesskap, felles verdier og institusjoner som rettssikkerhet, personvern, ytringsfrihet, tillit, frie medier, markeds\xc3\xb8konomi, eiendomsrett og frivillighet. Regjeringen vil st\xc3\xa5 opp for disse verdiene og institusjonene som b\xc3\xa6rer samfunnet v\xc3\xa5rt.\xc2\xbb\n_START_SECTION_\nUtvidelse med Kristelig Folkeparti og ny regjeringsplattform\n_START_PARAGRAPH_\nDen 22. september 2018 foretok landsm\xc3\xb8tet i Kristelig Folkepartis Ungdom (KrFU) et vedtak om at Kristelig Folkeparti burde s\xc3\xb8ke regjeringssamarbeid sammen med H\xc3\xb8yre, Fremskrittspartiet og Venstre, og g\xc3\xa5 inn i Erna Solbergs regjering. Vedtaket ble st\xc3\xb8ttet av KrFU-leder Martine T\xc3\xb8nnessen. Under et ekstraordin\xc3\xa6rt landsm\xc3\xb8te p\xc3\xa5 Gardermoen den 2. november 2018 vedtok Kristelig Folkeparti med 98 mot 90 stemmer (2 blanke stemmer) \xc3\xa5 starte forhandlinger med Solbergregjeringen med sikte p\xc3\xa5 et regjeringssamarbeid. Den 20. november 2018 ble partiet enige med regjeringspartiene om Statsbudsjettet for 2019._NEWLINE_Den 22. november 2018 ble det klart at partiet ikke st\xc3\xb8ttet et mistillitsforslag mot regjeringen i objektsikringssaken. Den 5. desember 2018 fattet Stortinget et daddelvedtak mot regjeringen i objektsikringssaken. Et mistillitsforslag mot regjeringen ble st\xc3\xb8ttet av Arbeiderpartiet, Senterpartiet, Sosialistisk Venstreparti og R\xc3\xb8dt, men fikk ikke flertall. Det ble nedstemt av regjeringspartiene, Kristelig Folkeparti, Milj\xc3\xb8partiet De Gr\xc3\xb8nne og en representant fra Arbeiderpartiet._NEWLINE_Sonderingene med regjeringspartiene startet 22. november 2018. Den 18. desember 2018 vedtok partiene \xc3\xa5 starte forhandlinger. Forhandlingene startet 2. januar 2019 p\xc3\xa5 Granavolden Gj\xc3\xa6stgiveri p\xc3\xa5 Hadeland i Gran kommune i Oppland. Den 17. januar 2019 la de fire partiene frem en regjeringsplattform, som samme dag ble godkjent av landsstyrene i alle fire partier._NEWLINE_Den nye firepartiregjeringen ble utnevnt 22. januar 2019. Dette ble den f\xc3\xb8rste borgerlige flertallsregjeringen siden 1985.\n_START_SECTION_\nSammensetning fordelt p\xc3\xa5 partier\n_START_PARAGRAPH_\nVed opprettelsen bestod regjeringen av elleve statsr\xc3\xa5der fra H\xc3\xb8yre og syv fra Fremskrittspartiet. Den 16. desember 2015 ble sammensetningen endret, og regjeringen bestod da av elleve statsr\xc3\xa5der fra H\xc3\xb8yre og \xc3\xa5tte fra Fremskrittspartiet. Dette skyldtes igjen utnevnelsen av en egen E\xc3\x98S- og EU-minister, et embete som eksisterte frem til 17. januar 2018._NEWLINE_B\xc3\xa5de den 20. desember 2016 og den 20. oktober 2017 ble tre statsr\xc3\xa5der byttet ut, uten at fordelingen mellom partiene ble endret._NEWLINE_Den 17. januar 2018 ble regjeringen utvidet med Venstre, og den fikk 10 statsr\xc3\xa5der fra H\xc3\xb8yre, syv fra Fremskrittspartiet og tre fra Venstre._NEWLINE_I 2018 var det flere utskiftninger av statsr\xc3\xa5der fra Fremskrittspartiet. Ingen av disse utskiftningene p\xc3\xa5virket antall statsr\xc3\xa5der fordelt p\xc3\xa5 de ulike partier._NEWLINE_Etter justisminister Sylvi Listhaugs avgang den 20. mars 2018, ble fiskeriminister Per Sandberg utpekt som fungerende justisminister. Den 4. april 2018 ble Tor Mikkel Wara utnevnt til ny justisminister. Etter Per Sandbergs avgang som fiskeriminister den 13. august 2018, ble Harald Tom Nesvik utnevnt til ny fiskeriminister. Den 31. august 2018 gikk olje- og energiminister Terje S\xc3\xb8viknes og samferdselsminister Ketil Solvik-Olsen av. Ny olje- og energiminister ble Kjell-B\xc3\xb8rge Freiberg. Landbruksminister Jon Georg Dale ble ny samferdselsminister, mens B\xc3\xa5rd Hoksrud ble ny landbruksminister.\n_START_SECTION_\nStatsbudsjettet 2014\n_START_PARAGRAPH_\nFinansminister Siv Jensen la frem en tilleggsproposisjon med regjeringens forslag til statsbudsjett for 2014 den 8. november 2013. Forslaget innebar skattelettelser p\xc3\xa5 8 milliarder kroner p\xc3\xa5l\xc3\xb8pt og 4,8 milliarder kroner bokf\xc3\xb8rt i 2014. Deriblant ble formuesskatten foresl\xc3\xa5tt redusert fra 1,1 til 1,0 prosentpoeng, mens arveavgiften ble foresl\xc3\xa5tt fjernet._NEWLINE_Den 15. november 2013 ble et modifisert budsjettforslag, forhandlet frem med Kristelig Folkeparti og Venstre, lagt frem for Stortinget. Endringene innebar at det ble flyttet p\xc3\xa5 2,2 milliarder kroner. Staten skulle ikke bruke mer penger \xe2\x80\x93 men p\xc3\xa5 en annen m\xc3\xa5te, enn regjeringen la opp til. Viktige endringer var \xc3\xb8kt kontantst\xc3\xb8tte, \xc3\xb8kt elektrisitetsavgift som ga dyrere str\xc3\xb8m, og st\xc3\xb8rre satsing p\xc3\xa5 vedlikehold av jernbanen. Statsbudsjettet ble sanksjonert i statsr\xc3\xa5d 13. desember 2013.\n_START_SECTION_\nRevidert nasjonalbudsjett 2014\n_START_PARAGRAPH_\nDen 14. mai 2014 la finansminister Siv Jensen frem revidert nasjonalbudsjett for 2014. Budsjettet inneb\xc3\xa6rer at bruken av oljeinntekter \xc3\xb8ker med knapt 20 milliarder 2014-kroner fra 2013. For 2014 og 2015 regnes det med en vekst i verdiskapingen i fastlands\xc3\xb8konomien p\xc3\xa5 rundt 2 prosent, sysselsettingen ventes \xc3\xa5 fortsette \xc3\xa5 vokse moderat, mens det strukturelle, oljekorrigerte underskuddet ansl\xc3\xa5s \xc3\xa5 svare til 2,8 prosent av kapitalen i Statens pensjonsfond utland, mot et anslag p\xc3\xa5 2,9 prosent h\xc3\xb8sten 2013._NEWLINE_Fra 1. juli 2014 foresl\xc3\xa5s det innf\xc3\xb8rt fleksibel tax-free, fjerning av b\xc3\xa5tmotoravgiften, redusert sats for treforedlingsindustrien og en overgangsregel for friinntektssatsen i petroleumsbeskatningen.\n_START_SECTION_\nKommunereform og regionreform\n_START_PARAGRAPH_\nI tilleggsproposisjonen for statsbudsjettet 2014 varslet regjeringen en kommunereform. Kommunereformen ble enstemmig vedtatt av Stortinget den 9. juni 2015.  Den 1. januar 2017 ble antall kommuner i Norge redusert fra 428 til 426 og 1. januar 2018 til 422. Andre kommunesammensl\xc3\xa5inger trer i kraft 1. januar 2020, og det endelige antallet kommuner vil v\xc3\xa6re 356._NEWLINE_Kommunen er det laveste administrative og folkevalgte niv\xc3\xa5et i Norges politiske system. Kommunene har ansvar for en rekke basisoppgaver som grunnskole, barnehager, prim\xc3\xa6rhelsetjeneste, arealplanlegging og tekniske tjenester. En effekt av reformen blir trolig at kommunene overtar oppgaver som i dag utf\xc3\xb8res av stat og fylke._NEWLINE_Den 8. juni 2017 behandlet og vedtok ogs\xc3\xa5 Stortinget en regionreform. Reformen inneb\xc3\xa6rer at 19 fylker blir erstattet av 11 regioner. Det nye fylket Tr\xc3\xb8ndelag ble opprettet 1. januar 2018. De \xc3\xb8vrige regionene blir etablert 1. januar 2020.\n_START_SECTION_\nForenkling av offentlig forvaltning\n_START_PARAGRAPH_\nDen 18. desember 2013 varslet regjeringen forenkling og effektivisering av offentlig forvaltning. Regelverk og prosedyrer skal forenkles og fjernes, og byr\xc3\xa5kratiet reduseres. En \xc3\xa5rsrapport om identifisering av tidstyver og forslag til endringer, skal legges frem innen 1. september 2014. Den 17. januar 2014 varslet kommunal- og moderniseringsministeren enklere regler for plan- og byggesaker, for \xc3\xa5 senke byggekostnadene. Den 10. juni 2014 varslet regjeringen fjerning av regler som tvinger utbyggere i \xc3\xa5 s\xc3\xb8ke p\xc3\xa5 nytt dersom oppstarten forsinkes. Videre ble det 18. februar 2014 foresl\xc3\xa5tt \xc3\xa5 kutte i klageretten til kommuner. Den 8. mai ble det varslet forenkling av reglene for enklere bygg ved at man kan bygge garasje eller uthus p\xc3\xa5 inntil 50 kvadratmeter p\xc3\xa5 egen tomt - uten \xc3\xa5 sp\xc3\xb8rre naboen eller s\xc3\xb8ke kommunen; den 11. juni ble det klart at Krf st\xc3\xb8ttet regjeringens forslag._NEWLINE_Et forslag om lovendringer vil legges frem for Stortinget i 2014.\n_START_SECTION_\nDifferensiert arbeidsgiveravgift\n_START_PARAGRAPH_\nDen 13. mars 2014 varslet regjeringen en utvidelse av ordningen med differensiert arbeidsgiveravgift til \xc3\xa5 gjelde 31 nye kommuner i 10 ulike fylker. \xc3\x85rsaken er at disse kommunene har hatt en svak utvikling i folketall, sysselsetting eller \xc3\xb8konomisk vekst. Den 3. juni 2014 godkjente EFTAs overv\xc3\xa5kningsorgan en utvidelse av ordningen frem til \xc3\xa5r 2020, og 6. juni kunngjorde Finansdepartementet nye regler fra 1. juli 2014.\n_START_SECTION_\nReservasjonsretten mot abort\n_START_PARAGRAPH_\nUnder regjeringsforhandlingene fikk KrF gjennomslag for at fastleger skal f\xc3\xa5 mulighet til \xc3\xa5 reservere seg mot \xc3\xa5 henvise pasienter til abort. Det var delte meninger om hvorvidt det har eksistert en  reservasjonsmulighet tidligere, f\xc3\xb8r Helse- og omsorgsdepartementet under Stoltenberg II den 31. oktober 2011 eksplisitt fastslo at en reservasjonsrett ikke finnes. Et forslag fra SV om \xc3\xa5 ikke innf\xc3\xb8re reservasjonsrett, ble nedstemt i Stortinget 27. februar 2014 med 61 mot 48 stemmer._NEWLINE_Motstanden mot reservasjonsretten ga rekordh\xc3\xb8y oppslutning under kvinnedagen i 2014. Den 7. mai trakk regjeringen forslaget tilbake. Etter \xc3\xa5 ha signert en ny avtale med KrF, forklarte helseminister Bent H\xc3\xb8ie at fastleger ikke lenger skal henvise kvinner til abort i det hele tatt. Kvinner skal kunne begj\xc3\xa6re abort selv, uten henvisning fra lege, slik at fastlegens delaktighet forsvinner.\n_START_SECTION_\nEndringer av arbeidsmilj\xc3\xb8loven\n_START_PARAGRAPH_\nDen 10. juni 2014 varslet regjeringen endringer i arbeidsmilj\xc3\xb8loven. Forslaget gikk ut p\xc3\xa5 \xc3\xa5 innf\xc3\xb8re en generell adgang til midlertidig ansettelse i inntil 9 eller 12 m\xc3\xa5neder. Videre \xc3\xa5 fjerne eller redusere kollektiv s\xc3\xb8ksm\xc3\xa5lrett, \xc3\xa5pning for mer overtid gjennom individuelle ordninger, utvidelse av arbeidstilsynets adgang til dispensasjon for alternative arbeidstidsordninger, \xc3\xa5pning for mer s\xc3\xb8ndagsjobbing og heving av aldersgrensen for jobbing fra 70 til 72 \xc3\xa5r eller mer._NEWLINE_LO varslet demonstrasjoner mot forslaget foran Stortinget 19. juni, og den r\xc3\xb8dgr\xc3\xb8nne blokken varslet reversering av lovendringene ved et regjeringsskifte._NEWLINE_En h\xc3\xb8ringsrunde startet 10. juli med frist til 25. september og deretter 9. oktober 2014.\n_START_SECTION_\nHelsereform\n_START_PARAGRAPH_\nDen 15. juni 2014 la regjeringen frem et forslag til en helsereform. Forslaget inneb\xc3\xa6rer fritt behandlingsvalg, i f\xc3\xb8rste rekke innenfor psykiatri og rusbehandling, en offensiv strategi fra de regionale helseforetakene for \xc3\xb8kt bruk av private gjennom anbud og fjerning av systemet som hindrer offentlige sykehus i \xc3\xa5 behandle flere pasienter, selv om de b\xc3\xa5de har kapasitet og \xc3\xb8konomi til det. Deler av reformen trer i kraft allerede i 2015.\n_START_SECTION_\nTrontalen til det 159. storting\n_START_PARAGRAPH_\nDen 2. oktober 2014 ble det 159. ordentlige storting \xc3\xa5pnet av Kong Harald. I trontalen varslet regjeringen Solberg slutten p\xc3\xa5 oljealderen: \xc2\xabVi blir stadig flere. Og vi blir stadig flere eldre. Oljeaktiviteten vil ikke lenger v\xc3\xa6re motoren for v\xc3\xa5r \xc3\xb8konomiske vekst. Og vi m\xc3\xa5 tilpasse oss det jordkloden t\xc3\xa5ler av karbonutslipp. For v\xc3\xa5rt samfunn vil hver og en av disse endringene kreve mye av oss. Til sammen vil de prege Norge fra i dag og i ti\xc3\xa5rene som kommer.\xc2\xbb Regjeringens svar p\xc3\xa5 denne utfordringen er blant annet \xc3\xa5 satse p\xc3\xa5 kunnskapspolitikk, et samfunn med sm\xc3\xa5 forskjeller og frihet for den enkelte. Det skal legges frem en langtidsplan for forskning og h\xc3\xb8yere utdanning, en stortingsmelding om h\xc3\xb8yere utdanning, tiltak for \xc3\xa5 f\xc3\xa5 flere til \xc3\xa5 fullf\xc3\xb8re fagoppl\xc3\xa6ring og tiltak for \xc3\xa5 gj\xc3\xb8re l\xc3\xa6reryrket mer attraktivt._NEWLINE_Regjeringen vil videre fremme forslag om en fors\xc3\xb8ksordning med statlig finansiering av eldreomsorgen, i tr\xc3\xa5d med Fremskrittspartiets politikk. I tr\xc3\xa5d med regjeringsplattformen ble det varslet \xc2\xabmer mangfold og valgfrihet\xc2\xbb og \xc2\xabmer effektiv bruk av ressursene\xc2\xbb. I praksis betyr dette fritt behandlingsvalg i helsesektoren og en nasjonal helse- og sykehusplan. Videre ble det varslet skattelettelser. Norges klimaforpliktelser for FN skal legges fram i f\xc3\xb8rste kvartal 2015, og regjeringen vil v\xc3\xa6re en p\xc3\xa5driver for en global klimaavtale.\n_START_SECTION_\nDissens i regjeringen om FNs migrasjonsplattform\n_START_PARAGRAPH_\nRegjeringen besluttet h\xc3\xb8sten 2018 at Norge skulle slutte seg til FNs migrasjonsplattform, Global Compact for Migration. Norges tilslutning skjer etter at H\xc3\xb8yre og Venstre stemte for, og Frp stemte mot i regjeringen. Dette var f\xc3\xb8rste gang Frp tok dissens p\xc3\xa5 en beslutning i regjeringen.\n_START_SECTION_\nObjektsikringssaken\n_START_PARAGRAPH_\nDen 5. desember 2018 fattet Stortinget et daddelvedtak mot regjeringen i objektsikringssaken. Et mistillitsforslag mot regjeringen ble st\xc3\xb8ttet av Arbeiderpartiet, Senterpartiet, Sosialistisk Venstreparti og R\xc3\xb8dt, men ble nedstemt av regjeringspartiene, Kristelig Folkeparti,  Milj\xc3\xb8partiet De Gr\xc3\xb8nne og en representant fra Arbeiderpartiet.\n_START_SECTION_\nSatsing p\xc3\xa5 samferdsel og mer bompenger\n_START_PARAGRAPH_\nRegjeringen Solberg \xc3\xb8kte samferdselsbudsjettet med 75 prosent fra 2013 til 2019. Andre bilrelaterte avgifter gikk ned, men bompengene \xc3\xb8kte med 37,5 prosent fra \xc3\xa5tte til elleve milliarder i \xc3\xa5ret, og antall bomstasjoner \xc3\xb8kte med 44 prosent fra 170 til 245. I 2019 oppsto et bompengeoppr\xc3\xb8r, og Folkeaksjonen nei til mer bompenger, som var blitt registrert som politisk parti i 2018, fikk stor oppslutning og var p\xc3\xa5 flere meningsm\xc3\xa5linger st\xc3\xb8rste parti i Bergen. FrP som hadde hatt samferdselsministeren fra 2013 og som hadde g\xc3\xa5tt til valg p\xc3\xa5 reduksjon av bompenger, krevde at bompengeandelen m\xc3\xa5tte reduseres. P\xc3\xa5 sitt landsm\xc3\xb8te i 2019 vedtok partiet at partiet skulle kreve at 100 milliarder skulle tas fra Oljefondet for \xc3\xa5 finansiere samferdsel og dermed redusere bompengene. Regjeringspartiene samtalte om en bompengereduksjon utover sommeren 2019. S\xc3\xb8ndag 18. august presenterte FrP en skisse for reduksjon av bompenger, men Venstre mente denne ikke ivaretok milj\xc3\xb8et godt nok. Fredag 23. august la Erna Solberg fram et ultimatum ved\xc3\xb8rende bompenger som de andre partiene sluttet seg til. Det inneb\xc3\xa6rer bl.a. at Staten skal \xc3\xb8ke sin andel til storbypakkene fra 50 til 66 prosent, derav g\xc3\xa5r halvparten til \xc3\xa5 redusere bompengene.'